CELEX: 62022TN0048
Language: et
Date: 2022-01-27 00:00:00
Title: Kohtuasi T-48/22: 27. jaanuaril 2022 esitatud hagi – Tšehhi Vabariik versus komisjon

21.3.2022   
            
            
               ET
            
            
               Euroopa Liidu Teataja
            
            
               C 128/27
            
         
      27. jaanuaril 2022 esitatud hagi – Tšehhi Vabariik versus komisjon
      (Kohtuasi T-48/22)
      (2022/C 128/40)
      Kohtumenetluse keel: tšehhi
      
         Pooled
      
      
         Hageja: Tšehhi Vabariik (esindajad: M. Smolek, J. Vláčil, J. Očková ja O. Serdula)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni rakendusotsus (EL) 2021/2020 osas, millega välistati Tšehhi Vabariigi tehtud kulutused kogusummas 43 470 836,30 eurot, ning
               
            
                  —
               
               
                  mõista kohtukulud välja Euroopa Komisjonilt.
               
            
         Väited ja peamised argumendid
      
      Käesoleva hagiavaldusega palub hageja tühistada komisjoni 17. novembri 2021. aasta rakendusotsuse (EL) 2021/2020, mille kohaselt Euroopa Liit ei rahasta teatavaid kulusid, mida liikmesriigid on kandnud Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames, (teatavaks tehtud numbri C(2021) 8168 all) osas, millega välistati Tšehhi Vabariigi tehtud kulutused kogusummas 43 470 836,30 eurot.
      Hagiavalduse põhjendamiseks esitab hageja kuus väidet.
      
         Esiteks tuleb tühistada finantskorrektsioon, mis tehti seoses järeldustega aktiivse põllumajandustootja seisundi kohaldamise kohta. Komisjon rikkus määruse nr 1306/2013 (1) artikli 52 lõiget 1, kuna ta tegi finantskorrektsiooni vaatamata sellele, et Tšehhi Vabariik ei rikkunud aktiivse põllumajandustootja seisundi kontrollimisel liidu õigust. Liidu õigusega ei ole nimelt vastuolus see, et määruse nr 1307/2013 artikli 9 lõike 2 kolmandas taandes ette nähtud kahe tingimuse esinemisel kohaldatakse põllumajandustegevusest saadava tulu osakaalu kriteeriumi. Samuti ei nõua liidu õigus, et aktiivse põllumajandustootja seisundi kontrollimisel tuleks arvesse võtta nn seotud äriühinguid. Igal juhul rikkus komisjon määruse nr 1306/2013 artikli 52 lõiget 2 ja proportsionaalsuse põhimõtet, kuna ta tegi finantskorrektsiooni, mille suurus ei võta arvesse etteheidetava rikkumise raskust.
      
         Teiseks tuleb tühistada finantskorrektsioon, mis tehti seoses järeldustega nn püsirohumaade kohta. Komisjon rikkus määruse nr 1306/2013 artikli 52 lõiget 1, hea halduse põhimõtet, õiguspärase ootuse põhimõtet ning põhjendamiskohustust ELTL artikli 296 tähenduses, kuna komisjon tegi finantskorrektsiooni, kuigi ta varem tunnistas, et püsirohumaade tuvastamise süsteem Tšehhi Vabariigis on kooskõlas liidu õigusega. Lisaks ei põhjendanud komisjon oma otsust.
      
         Kolmandaks tuleb tühistada finantskorrektsioon, mis tehti seoses järeldustega kontrollide miinimummäärade kohta. Komisjon rikkus määruse nr 1306/2013 artikli 52 lõiget 1, kuna komisjon tegi finantskorrektsiooni, kuigi Tšehhi Vabariik järgis liidu õigusega nõutavat kontrollide miinimummäära. Lisaks rikkus komisjon määruse nr 908/2014 (2) artikli 34 lõiget 2, kuna ta ei määratlenud üht rikkumistest, mida auditi käigus heideti ette juba esialgses teates. Igal juhul rikkus komisjon määruse nr 1306/2013 artikli 52 lõiget 2 ja proportsionaalsuse põhimõtet, kuna ta tegi finantskorrektsiooni, mille suurus ei võta arvesse etteheidetava rikkumise raskust.
      
         Neljandaks tuleb tühistada finantskorrektsioon, mis tehti seoses järeldustega alusetute maksete tagastamise kohta. Komisjon rikkus määruse nr 1306/2013 artikli 52 lõiget 1, kuna komisjon tegi finantskorrektsiooni, kuigi viidatud liidu õigusnormid ei nõua, et süstemaatiliselt tuleks kontrollida maa toetuskõlblikkust viimastel aastatel. Igal juhul rikkus komisjon määruse nr 1306/2013 artikli 52 lõiget 2 ja proportsionaalsuse põhimõtet, kuna ta tegi finantskorrektsiooni, mille suurus ei võta arvesse etteheidetava rikkumise raskust.
      
         Viiendaks tuleb tühistada finantskorrektsioon, mis tehti seoses järeldustega taotluse hilinenud esitamise kohta. Komisjon rikkus määruse nr 1306/2013 artikli 52 lõiget 1, kuna komisjon tegi finantskorrektsiooni, samas kui võimalus täiendada taotluse allkirja viie päeva pikkuse tähtaja jooksul ei tähenda taotluse hilinenult esitamist määruse 640/2014 (3) artikli 13 tähenduses.
      
         Kuuendaks tuleb tühistada finantskorrektsioon, mis auditi käigus tehti seoses kõigi järeldustega eelarvedistsipliini puudutava eelarvepunkti kohta. Komisjon rikkus rikkus määruse nr 1306/2013 artikli 52 lõiget 2 ja proportsionaalsuse põhimõtet, kuna ta arvutas selle korrektsiooni valesti, ja seda mitte ainult hagiavalduses esitatud muude väidete mõju tõttu.
      
         (1)  Euroopa Parlamendi ja nõukogu 17. detsembri 2013. aasta määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT 2013, L 347, lk 549).
      
         (2)  Komisjoni 6. augusti 2014. aasta rakendusmäärus (EL) nr 908/2014, milles sätestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses makse- ja muude asutustega, finantsjuhtimisega, raamatupidamisarvestuse kontrollimise ja heakskiitmisega, kontrollieeskirjadega, tagatistega ja läbipaistvusega (ELT 2014, L 255, lk 59).
      
         (3)  Komisjoni delegeeritud 11. märtsi 2014. aasta määrus (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas, otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas (ELT 2014, L 181, lk 48).